KOMISIJAS ĪSTENOŠANAS REGULA (ES) 2021/460

(2021. gada 16. marts),

ar ko attiecībā uz ierakstu par Ukrainu to trešo valstu, teritoriju, zonu vai nodalījumu sarakstā, no kuriem saistībā ar augsti patogēnisko putnu gripu atļauts Savienībā importēt un tranzītā caur to pārvadāt noteiktas mājputnu izcelsmes preces, groza Regulas (EK) Nr. 798/2008 I pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes Direktīvu 2002/99/EK (2002. gada 16. decembris), ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (1), un jo īpaši tās 8. panta ievadfrāzi, 8. panta 1. punkta pirmo daļu, 8. panta 4. punktu un 9. panta 4. punktu,

ņemot vērā Padomes Direktīvu 2009/158/EK (2009. gada 30. novembris) par dzīvnieku veselības nosacījumiem, ar ko reglamentē mājputnu un inkubējamo olu tirdzniecību Kopienā un to ievešanu no trešām valstīm (2), un jo īpaši tās 23. panta 1. punktu, 24. panta 2. punktu un 25. panta 2. punktu,

tā kā:

(1) Komisijas Regulā (EK) Nr. 798/2008 (3) ir izklāstītas veterinārās sertifikācijas prasības mājputnu un mājputnu produktu (“preču”) importam Savienībā un pārvadāšanai tranzītā caur to, arī uzglabāšanai tranzīta laikā. Tajā noteikts, ka preces importēt Savienībā un pārvadāt tranzītā caur to atļauts vienīgi no tām trešām valstīm, teritorijām, zonām vai nodalījumiem, kas norādīti minētās regulas I pielikuma 1. daļas tabulas 1. un 3. slejā.

(2) Regulā (EK) Nr. 798/2008 ir izklāstīti arī nosacījumi, kas jāizpilda, lai trešo valsti, teritoriju, zonu vai nodalījumu varētu uzskatīt par brīvu no augsti patogēniskās [augstas patogenitātes] putnu gripas (APPG).

(3) Ukraina Regulas (EK) Nr. 798/2008 I pielikuma 1. daļas tabulā ir norādīta kā trešā valsts, no kuras teritorijas noteiktām daļām atkarībā no APPG sastopamības ir atļauts Savienībā importēt un tranzītā caur to pārvadāt noteiktas mājputnu izcelsmes preces. Pēc tam, kad 2020. gada 19. janvārī tika apstiprināts H5N8 apakštipa APPG uzliesmojums, minētā reģionalizācija tika noteikta Regulas (EK) Nr. 798/2008 I pielikuma 1. daļā, kurā grozījumi izdarīti ar Īstenošanas regulu (ES) 2020/352 (4).

(4) Pēc APPG uzliesmojuma Ukraina ir īstenojusi pilnīgas izkaušanas politiku, lai kontrolētu un ierobežotu minētās slimības izplatīšanos. Turklāt pēc pilnīgas izkaušanas politikas īstenošanas mājputnu saimniecībā, kur 2020. gada janvārī tika apstiprināts APPG uzliesmojums, Ukraina īstenojusi vajadzīgos tīrīšanas un dezinfekcijas pasākumus. Ukraina ir iesniegusi atjauninātu informāciju par epidemioloģisko situāciju tās teritorijā un par pasākumiem, ko tā veikusi, lai novērstu APPG tālāku izplatīšanos, un Komisija šo informāciju ir izvērtējusi.

(5) Pamatojoties uz minēto izvērtējumu, tika secināts, ka minētais uzliesmojums ir likvidēts un risks, kas saistīts ar mājputnu izcelsmes preču ievešanu Savienībā no Regulas (EK) Nr. 798/2008 I pielikuma 1. daļas sarakstā norādītajiem Ukrainas apgabaliem, no kuriem imports ar minēto regulu, kas grozīta ar Īstenošanas regulu (ES) 2020/352, ir apturēts, nepastāv.

(6) Tomēr 2020. gada 4. decembrī Ukraina apstiprināja H5 apakštipa APPG klātbūtni kādā mājputnu saimniecībā tās teritorijā. Minētā apstiprinātā APPG uzliesmojuma dēļ visu Ukrainas teritoriju vairs nevar uzskatīt par brīvu no minētās slimības, tāpēc Ukrainas veterinārās iestādes vairs nevar sertificēt mājputnu izcelsmes preču sūtījumus, ko paredzēts importēt Savienībā vai pārvadāt tranzītā caur to no minētā uzliesmojuma skartajiem apgabaliem. Pēc minētā uzliesmojuma Ukraina ir apstiprinājusi jaunus H5 apakštipa APPG uzliesmojumus mājputnu saimniecībās tās teritorijā.

(7) Ukrainas veterinārās iestādes ir apstiprinājušas, ka pēc 2020. gada decembrī notikušā uzliesmojuma tās apturējušas sertifikātu izdošanu preču sūtījumiem, ko paredzēts importēt Savienībā vai pārvadāt tranzītā caur to, un īstenojušas pilnīgas izkaušanas politiku, lai kontrolētu APPG un ierobežotu tās izplatīšanos.

(8) Turklāt Ukraina ir iesniegusi Komisijai informāciju par epidemioloģisko situāciju tās teritorijā un norādījusi apgabalus, kuriem noteikti ierobežojumi, kā arī pasākumus, ko tā veikusi, lai novērstu APPG tālāku izplatīšanos ārpus minētajiem apgabaliem. Minēto informāciju Komisija tagad ir izvērtējusi un, pamatojoties uz minēto izvērtējumu, kā arī uz Ukrainas sniegtajām garantijām, būtu jāsecina, ka ar mājputnu izcelsmes preču ievešanu Savienībā saistītos riskus var pietiekami mazināt, nosakot ierobežojumus minēto preču sūtījumu ievešanai Savienībā tikai no APPG skartajiem apgabaliem, kam Ukrainas veterinārās iestādes ir noteikušas ierobežojumus pašreizējo slimības uzliesmojumu dēļ.

(9) Tāpēc Regulas (EK) Nr. 798/2008 I pielikuma 1. daļas tabulā ieraksts par Ukrainu būtu jāgroza, lai atspoguļotu pašreizējo epidemioloģisko situāciju minētajā trešā valstī.

(10) Tāpēc Regulas (EK) Nr. 798/2008 I pielikums būtu attiecīgi jāgroza.

(11) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (EK) Nr. 798/2008 I pielikuma 1. daļu groza saskaņā ar šīs regulas pielikumu.

2. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 16. martā Komisijas vārdā – priekšsēdētāja Ursula VON DER LEYEN

(1) OV L 18, 23.1.2003., 11. lpp.

(2) OV L 343, 22.12.2009., 74. lpp.

(3) Komisijas Regula (EK) Nr. 798/2008 (2008. gada 8. augusts) par to trešo valstu, teritoriju, zonu un nodalījumu saraksta izveidošanu, no kuriem atļauts importēt un tranzītā caur Kopienu pārvadāt mājputnus un mājputnu produktus, un par veterinārās sertifikācijas noteikumiem (OV L 226, 23.8.2008., 1. lpp.).

(4) Komisijas Īstenošanas regula (ES) 2020/352 (2020. gada 3. marts), ar ko attiecībā uz ierakstu par Ukrainu to trešo valstu, teritoriju, zonu vai nodalījumu sarakstā, no kuriem saistībā ar augsti patogēnisko putnu gripu atļauts Savienībā importēt un tranzītā caur to pārvadāt noteiktas mājputnu izcelsmes preces, groza Regulas (EK) Nr. 798/2008 I pielikumu (OV L 65, 4.3.2020., 4. lpp.).